OZNÁMENIE KOMISIE RADE A EURÓPSKEMU PARLAMENTU Technické úpravy finančného rámca na rok 2014 podľa vývoja HND (Článok 6 nariadenia Rady č. 1311/2013, ktorým sa ustanovuje viacročný finančný rámec na roky 2014 – 2020) /* COM/2013/0928 final */





OZNÁMENIE KOMISIE RADE A EURÓPSKEMU PARLAMENTU Technické úpravy finančného rámca na rok 2014 podľa vývoja HND (Článok 6 nariadenia Rady č. 1311/2013, ktorým sa ustanovuje viacročný finančný rámec na roky 2014 – 2020) 1. Úvod Nariadenie Rady č. 1311/2013, ktorým sa ustanovuje viacročný finančný rámec na roky 2014 – 2020[1] (ďalej len „nariadenie o VFR“), obsahuje tabuľku finančného rámca pre EÚ-28 na roky 2014 – 2020 vypracovanú v cenách roku 2011 (tabuľka 1). V článku 6 ods. 1 nariadenia o VFR sa uvádza, že Komisia každý rok ešte pred začatím rozpočtového postupu pre rok n + 1 vykoná technické úpravy finančného rámca podľa vývoja hrubého národného dôchodku (HND) a cien na úrovni EÚ a výsledky oznámi obom zložkám rozpočtového orgánu. Pokiaľ ide o ceny, výdavkové stropy v bežných cenách sa stanovia na základe fixného deflátora vo výške 2 % v zmysle článku 6 ods. 2 nariadenia o VFR. Pokiaľ ide o vývoj HND, toto oznámenie zahŕňa najnovšie dostupné ekonomické prognózy. Komisia zároveň vypočíta rezervu disponibilnú v rámci stropu vlastných zdrojov stanoveného v súlade s rozhodnutím 2007/436/ES, Euratom, ďalej vypočíta absolútnu sumu rezervy na nepredvídané udalosti stanovenej v článku 13, celkovú rezervu pre platby stanovenú v článku 5 a celkovú rezervu pre záväzky stanovenú v článku 14 nariadenia o VRF. Cieľom tohto oznámenia je predložiť rozpočtovému orgánu výsledok technických úprav (EÚ-28) na rok 2014 v súlade s článkom 6 nariadenia o VRF. Vzhľadom na to, že technické úpravy na rok 2014 vychádzajú z nových ustanovení nariadenia o VRF, ktoré pred začiatkom rozpočtového postupu na rok n + 1 ešte nebolo prijaté, neboli technické úpravy na rok 2014 výnimočne vykonané pred rozpočtovým postupom. Rozpočet na rok 2014 je však v súlade so stropmi a sumami, ktoré sú výsledkom týchto technických úprav. 2. Podmienky úpravy tabuľky finančného rámca (Tabuľky 1 a 2) Tabuľka 1 ukazuje finančný rámec pre EÚ-28 v cenách roku 2011, ako sa uvádza v prílohe I k nariadeniu o VRF. Tabuľka 2 ukazuje finančný rámec pre EÚ-28 upravený na rok 2014 (tzn. v bežných cenách). Finančný rámec vyjadrený v percentách HND bol aktualizovaný na základe najnovších dostupných ekonomických prognóz (z jesene 2013) a dlhodobých prognóz. 2.1. Celkový údaj o HND Podľa najnovšej dostupnej prognózy sa HND na rok 2014 odhaduje na 13 422 184 miliónov EUR v bežných cenách pre EÚ-28. 2.2. Najdôležitejšie výsledky technických úprav finančného rámca na rok 2014 Celkový strop viazaných rozpočtových prostriedkov na rok 2014 (142 540 miliónov EUR) zodpovedá 1,06 % HND. Zodpovedajúci celkový strop platobných rozpočtových prostriedkov (135 866 miliónov EUR) predstavuje 1,01 % HND. Na základe najnovších ekonomických prognóz tak v rámci stropu vlastných zdrojov vo výške 1,23 % zostáva rezerva vo výške 29 267 miliónov EUR (0,22 % HND pre EÚ-28). 3. Celková rezerva pre platby Podľa článku 5 nariadenia o VFR Komisia upraví strop platieb na roky 2015 – 2020 smerom nahor o sumu rovnajúcu sa rozdielu medzi vykonanými platbami a stropom platieb viacročného finančného rámca na rok n - 1. Akákoľvek úprava smerom nahor sa v plnom rozsahu kompenzuje zodpovedajúcim znížením stropu platieb na rok n - 1. Táto úprava sa po prvýkrát vykoná v roku 2015. 4. Osobitné nástroje Mimo výdavkových stropov odsúhlasených vo finančnom rámci na obdobie 2014 – 2020 je k dispozícii niekoľko nástrojov. Cieľom týchto nástrojov je umožniť rýchlu reakciu na mimoriadne alebo nepredvídané udalosti a v rámci určitých limitov zaistiť istú flexibilitu nad rámec dohodnutých výdavkových stropov: 4.1. Rezerva na núdzovú pomoc Podľa článku 9 nariadenia o VFR môže byť rezerva na núdzovú pomoc mobilizovaná do maximálnej výšky 280 miliónov EUR ročne v cenách roku 2011 alebo do výšky 297 miliónov EUR v roku 2014 v bežných cenách (2 209 miliónov EUR v bežných cenách na celé obdobie). Časť nevyužitej sumy z predchádzajúceho roka sa môže preniesť. 4.2. Fond solidarity Európskej únie Podľa článku 10 nariadenia o VFR môže byť Fond solidarity Európskej únie mobilizovaný do maximálnej výšky 500 miliónov EUR ročne v cenách roku 2011 alebo do výšky 531 miliónov EUR v roku 2014 v bežných cenách (3 945 miliónov EUR v bežných cenách na celé obdobie). Časť nevyužitej sumy z predchádzajúceho roka sa môže preniesť. 4.3. Nástroj flexibility Podľa článku 11 nariadenia o VFR môže byť nástroj flexibility mobilizovaný do maximálnej výšky 471 miliónov EUR ročne v cenách roku 2011 alebo do výšky 500 miliónov EUR v roku 2014 v bežných cenách (3 716 miliónov EUR v bežných cenách na celé obdobie). Časť nevyužitých ročných súm z predchádzajúcich troch rokov sa môže preniesť. 4.4. Európsky fond na prispôsobenie sa globalizácii Podľa článku 12 nariadenia o VFR môže byť Európsky fond na prispôsobenie sa globalizácii mobilizovaný do maximálnej výšky 150 miliónov EUR ročne v cenách roku 2011 alebo do výšky 159 miliónov EUR v roku 2014 v bežných cenách (1 183 miliónov EUR v bežných cenách na celé obdobie). 4.5. Rezerva na nepredvídané udalosti Podľa článku 13 nariadenia o VFR sa mimo stropov finančného rámca na obdobie rokov 2014‑2020 vytvorí rezerva na nepredvídané udalosti až do výšky 0,03 % hrubého národného dôchodku Únie. Absolútna suma rezervy na nepredvídané udalosti na rok 2014 predstavuje 4 026,7 milióna EUR. 4.6. Celková rezerva na záväzky na rast a zamestnanosť, najmä zamestnanosť mladých ľudí Podľa článku 14 nariadenia o VFR rezervy ponechané ako dostupné pod úrovňou stropov VFR na viazané rozpočtové prostriedky na roky 2014 – 2017 predstavujú celkovú rezervu VFR na záväzky, ktorá sa sprístupní nad stropy stanovené v prílohe k nariadeniu o VFR na roky 2016 až 2020 na politické ciele súvisiace s rastom a zamestnanosťou, najmä zamestnanosťou mladých ľudí. Komisia vypočíta dostupnú sumu. Celková rezerva VFR na záväzky sa po prvýkrát vypočíta v roku 2015. [1] Ú. v. EÚ L ...